10 Mo motlheng wa ga Joshua, Jehofa o ne a dira gore letsatsi le ngwedi di eme ka tsela e e gakgamatsang e e supang maatla a gagwe. (Jošua 10:12-14) Boporofeti jwa ga Habakuke bo re gopotsa gore Jehofa o tla dirisa one maatla ano ka nako ya Haramagedona. Ka 1513 B.C.E., Jehofa o ile a bontsha gore o kgona go laola madiba a a boteng a lefatshe fa a ne a dirisa Lewatle le Lehibidu go nyeletsa masole a ga Faro. Dingwaga di le 40 morago ga moo, noka ya Joredane e e neng e penologa e ne ya se ka ya kgona go kgoreletsa Baiseraele go gwantela mo Nageng e e Solofeditsweng ka tsela ya phenyo. (Jošua 3:15-17) Mo motlheng wa moporofeti wa sesadi e bong Debora, dipula tse dikgolo di ile tsa gogola dikoloi tsa dipitse tsa mmaba wa Iseraele e bong Sisera. (Baatlhodi 5:21) Jehofa o tla dirisa one maatla ao a morwalela, dipula tse dikgolo le madiba a a boteng a metsi ka nako ya Haramagedona. Modumo wa maru le dikgadima le tsone di mo seatleng sa gagwe, fela jaaka lerumo kana mokotlopo o o tletseng ka metswi.